《登鳌背山塔》
清代·查礼

峨峨鳌背山，突兀江心峙。浮图插其巅，直向云霄起。

放舟泊山根，黛色落秋水。磴道盘巉岩，天风忽可倚。

独立斤流中，孤标瘴烟里。惊涛撼不动，鳌足入地底，俯听猿啸哀，低看飞鸟止。

遥睇壶城閒，苍茫暮色紫。旋转碍云过，望望穷千里。

巍然南天南，万古青无已。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。